અમારી પડોશના ઘરમાં એક નવું કુટુંબ રહેવા આવ્યું છે. એ કુટુંબના વડાનું નામ આમ તો બીજું જ છે પણ આપે તેમને હરસુખરાય કહીશું. આ કુટુંબ ઘરનું બારણું આખો દહાડો બંધ રાખે. હરસુખરાયનાં પત્ની માયાબહેન અને એમની મોટી દીકરી હેમા અડોશપડોશમાં કોઈની સાથે હળેમળે નહીં કે વાતો કરે નહીં. હરસુખરાયને અમે એક દિવસ એવું કહેતા સાંભળ્યા કે, અમને અમારામાં રસ છે. પારકા લોકોમાં અને પારકી વાતોમાં રસ નથી. હરસુખરાય સવારે છાપાં વાંચે, એ પછી ઓફિસ અને ઓફિસથી ઘર. પોતાના પરિવારમાં અને પોતાના પ્રશ્નોમાં જ રસ.